Elias ”Jamppi” Olkkonen käy oikeustaistoon ja vaatii Valvelta 268 092 euron korvauksia.

Elias Olkkonen kuvattuna viime vuoden kesäkuussa. Finnish Esports League

Suomalainen CS:GO-kilpapelaaja Elias ”Jamppi” Olkkonen vaatii peliyhtiö Valvelta 268 092 euron korvauksia sekä pelikieltonsa kumoamista.

Amerikkalainen pelijätti Valve eväsi 18-vuotiaalta Olkkoselta mahdollisuuden osallistua hallinnoimiinsa Counter Striken major-turnauksiin vuoden 2015 tapahtumien seurauksena. Tuolloin 14-vuotias Olkkonen rekisteröi haltuunsa toisen pelitilin, joka jäi kiinni huijaamisesta Valven omalle VAC-systeemille (Valve Anti-Cheat).

DBLTAB-sivuston mukaan Olkkonen on aiemmin kertonut VAC-bannatun tilin kuuluvan hänen ystävälleen, jolle hän myi käyttäjätilin jo 2015. VAC-rangaistuksen tili sai vasta tämän jälkeen.

Valven asettaman kilpailukiellon seurauksena Olkkonen menetti mahdollisuuden pelata OG-joukkueessa. Kilpailukielto suurturnauksiin tarkoitti valtavia tulonmenetyksiä suositussa kilpapelissä.

Olkkonen on tienannut esportsearnings-sivuston mukaan CS:GO:sta 19 281 dollaria eli reilut 17 600 euroa. Major-turnauksissa pelaaminen nostaisi tienestejä kertaheitolla merkittävästi. Esimerkiksi marraskuussa Riossa järjestettävän major-turnauksen palkintopotti on yhteensä kaksi miljoonaa dollaria.

Peliyhtiö mykkälinjalla

Olkkonen on toimittanut Itä-Uudenmaan käräjäoikeuteen haastehakemuksen. Asiasta uutisoi ensimmäisenä Ilta-Sanomat.

Aiemmin Olkkonen kommentoi asiaa itse Twitch-striimissään.

– Kaikki puhuvat nyt tuosta oikeusjutusta. Te varmaan ymmärsitte sen niin, että haluamme haastaa Valven oikeuteen. Ei, se ei ole todellakaan meidän idea. Se, että haastaisimme Valven oikeuteen ei ole mitenkään meidän päämäärä. Se on käytännössä se viimeinen vaihtoehto, jos Valve ei halua vastata meille, koska ne eivät ole vastanneet meille mitään, Olkkonen kertoi.

Todellisuudessa oikeusprosessi oli jo aloitettu.

– Haaste on jätetty noin pari viikkoa sitten. Se oli vielä tiistaina käsittääkseni tiedoksiantovaiheessa. Kun se on annettu tiedoksi vastapuolelle, heillä on tietty aikamäärä aikaa vastata siihen. Tavallisesti se on 30 päivää, Pelaajan asianajaja Hannu Kalkas kertoo Iltalehdelle.

Kalkas sanoo, että vaadittu korvaussumma perustuu laskelmaan sovitusta peruspalkkiosta sekä mahdollisista menestysbonuksista. Prosessin seuraava vaihe odottaa haasteen päätymistä Valven tiedoksi.

Asian eteneminen näinkin pitkälle on seurausta Valven harjoittamasta täyshiljaisuudesta.

– Se tässä on ollutkin ongelma. Me olemme olleet kovastikin yhteyksissä heidän suuntaansa, mutta he eivät ole suostuneet mihinkään. Tästä olisi ollut hyvä sopia ja totta kai olemme vieläkin halukkaita sopimaan, mutta toistaiseksi he (Valve) ovat kieltäytyneet kaikesta kommunikaatiosta meidän kanssamme, Kalkas kertoo.

Entä jos Valve ei suostu vastaamaan lainkaan?

– Sitten on muutama vaihtoehto, mutta niistä en halua puhua tässä vaiheessa vielä. Järeistä aseista puhuttaessa nyt nähty oikeudenkäynnin aloittaminen on tietysti sellainen, ei sen järeämpää voi juuri olla, Kalkas kommentoi.

Jos Valve poistaa pelikiellon, vedättekö korvausvaatimuksen pois?

– Emme lähde tässä vaiheessa spekuloimaan mitä he ja vastavuoroisesti me teemme. Menemme tässä asiassa sen mukaan miten asiat etenevät.

Ennakkotapaus e-urheiluun?

Olkkosen tapaus ei ole Kalkakselle ammatillisesti uusi asia. Kilpapelaajien keskuudessa oikeustaistelua seurataan kuitenkin takuulla tarkasti.

– Juridiset kysymykset eivät ole tässä tapauksessa mitenkään uusia. Olen myös ollut tekemisessä urheilu- ja kilpailukieltoasioiden kanssa aiemminkin, siinä mielessä tämä ei ole mitenkään uusi juttu. Mutta jokainen tapaus sisältää aina omat piirteensä. Se, miten tämä liittyy esports-maailmaan ja nivoutuu siihen, voi olla uutta. Tässä voi olla aineksia kilpapelaamisen tai CS:n kannalta jonkinlaiseen ennakkotapaukseen. Tällä voi olla laajemmatkin vaikutukset, Kalkas myöntää.